მაგთიკომი

მაგთიკომი
„მაგთიკომი“ — ქართული სატელეკომუნიკაციო კომპანია, რომელიც 1996 წლის 12 თებერვალს დააფუძნა გიორგი (გია) ჯოხთაბერიძემ. კომპანიამ პირველი კომერციული ზარი მობილური ქსელიდან 1997 წლის 22 სექტემბერს განახორციელა.
„მაგთიკომის“ სერვისები მოიცავს: მობილურ ტელეფონიას; მობილურ ინტერნეტს (2G, 2.5G, 3G, 3.5G, 4G, 4.5G); სადენიან ფიქსირებულ ტელეფონიას (VoIP); ინტერნეტ ტელევიზიას (IPTV) (2016 წლიდან) და ოპტიკურ-ბოჭკოვან ინტერნეტს (2016 წლიდან).
„მაგთიკომის“ მობილურ ქსელში გაერთიანებულია შემდეგი თაობის ტექნოლოგიები: GSM (2G და 2.5G), UMTS (3G და 3.5G HSPA+), LTE (4G, 4.5G LTE-Advanced). აღნიშნული ტექნოლოგიები დანერგილია 800, 900, 1800 და 2100 მეგაჰერც სიხშირეებზე.
„მაგთიკომის“ ქსელის დაფარვის არეალი (9105 საბაზო სადგური) შეადგენს საქართველოს დასახლებული კონტროლირებადი ტერიტორიის 99%-ს.
„მაგთიკომი“ მობილურ ბაზარზე ლიდერია (ბაზრის წილი: 41.7%; 2023 წლის აგვისტო). მომსახურების ფართო ქსელით - 50 ოფისით და 88 იუსტიციის სახლით - მაგთიკომი 3 მილიონამდე აბონენტს ემსახურება. 2023 წლის ოქტომბრის მონაცემებით „მაგთიკომის“ წვლილი ქართული ეკონომიკის გავითარებაში შეადგენს - 2.469.605.565 ლარს.
2016 წლიდან, „მაგთიკომი“ ISP ოპერატორი და, შედეგად, სრული საკომუნიკაციო სერვისის მიმწოდებელია.
2017 წლის ნოემბრიდან "მაგთიკომმა" ოპტიკურ-ბოჭკოვანი ინტერნეტის ბაზარზე ლიდერობა მოიპოვა და პოზიციას სტაბილურად ინარჩუნებს.
მფლობელები
შპს „მაგთიკომი“ 1996 წლის 12 თებერვალს დააფუძნა დოქტორმა გიორგი (გია) ჯოხთაბერიძემ, რომელიც კომპანიის 75%-ს ფლობს. გიორგი (გია) ჯოხთაბერიძეს სრული კონტროლი აქვს კომპანიაზე. მფლობელებისა და მათი პროცენტული წილის განაწილების შესახებ იხ. სქემა 1.
ისტორია
მნიშვნელოვანი მოვლენები
1997 წლის 22 სექტემბერი - „მაგთიკომის“ ქსელიდან პირველი კომერციული ზარი განხორციელდა;
2001 წელი - GPRS ქსელის მშენებლობის შედეგად პირველი GPRS ზარი განხორციელდა;
2005 წელი - ოპერირება დაიწყო „მაგთიკომის“ ახალგაზრდულმა ბრენდმა „ბალი“.
2005 წელი - „მაგთიკომი“ 800 მეგაჰერცის სტანდარტი CDMA-ს საექსპლუატაციო ლიცენზიის მფლობელი გახდა;
2006 წელი - 3G ქსელის გამართვის შედეგად გაეშვა 3G სერვისები: ვიდეოზარი, მობილური ტელევიზია, მაღალსიჩქარიანი ინტერნეტი;
2008 წლის აპრილი - ოპერირება დაიწყო „მაგთი ფიქსმა“ - მაგთი ფიქსი წარმოადგენდა უსადენო ფიქსირებული ტელეფონიის მომსახურებას, რომელიც ოპერირებისთვის იყენებდა CDMA 450 ტექნოლოგიას (ოპერირებდა 450 მეგაჰერც სიხშირეზე). 2022 წლის 29 ივლისს მაგთი ფიქსის სერვისი გაუქმდა.
2009 წელი - „მაგთიკომმა“ საქართველოს განათლებისა და მეცნიერების სამინისტროს დაკვეთით, ერთიანი საგანმანათლებლო ქსელის შექმნის ფარგლებში, საქართველოს ყველა რესურსცენტრისა და საჯარო სკოლის ინტერნეტიზაციის პროექტი დაიწყო. „მაგთიკომმა“ ქსელის გამართვა დათქმულ ვადაზე ადრე დაასრულა, მთელს საქართველოში 2150-ზე მეტი საჯარო სკოლა და რესურსცენტრი ჩართო და დღემდე ემსახურება;
2010 წელი - ოპერირება დაიწყო „მაგთიკომის“ მესამე მობილურმა ბრენდმა „ბანი“;
2012 წლის იანვარი - ამოქმედდა „მაგთისატი“ - საქართველოში თანამგზავრული მაუწყებლობის პირველი ოპერატორი, რომელიც ქვეყნის ნებისმიერ წერტილში მაღალი ხარისხის ტელემაუწყებლობას უზრუნველყოფდა. 2022 წლის 31 დეკემბერს მაგთისატის მომსახურება გაუქმდა;
2013 წლის დეკემბერი - „მაგთიკომმა“ საკუთარი წარმოების, ქართულ ენაზე გახმოვანებული 3 ახალი კინოარხი შესთავაზა მომხმარებელს - „მაგთი ჰიტი“, „მაგთი კინო“, „ჩვენი მაგთი“;
2015 წლის 1 თებერვალი - გაეშვა „მაგთიკომის“ 4G/LTE ქსელი, რომლის დაფარვის არეალიც საქართველოს დასახლებული და კონტროლირებადი ტერიტორიის 92%-ს მოიცავს;
2016 წლის 30 მაისი - შპს „მაგთიკომსა“ და შპს „კავკასუს ონლაინს“ შორის ხელი მოეწერა საოპერაციო აქტივების ნასყიდობის ხელშეკრულებას;
2016 წლის 31 მაისი - "მაგთიკომმა“, პირველად საქართველოს ტელესაკომუნიკაციო ბაზარზე, თავის მომხმარებელს შესთავაზა 4.5G LTE-Advanced ქსელი;
2016 წლის 1 აგვისტო - "მაგთიკომმა“ ოპტიკურ-ბოჭკოვანი ინტერნეტის, ინტერნეტ-ტელევიზიის (IPTV), ფიქსირებული ტელეფონიისა და ჰოსტინგის სერვისის მიწოდება დაიწყო, რის შემდეგაც ის სრულ საკომუნიკაციო მომსახურებას - მობილურ და ფიქსირებულ ტელეფონიას, ინტერნეტსა და ტელევიზიას - სთავაზობს მომხმარებელს;
2016 წლის 21 ნოემბერი - "მაგთიკომსა" და "დელტაკომს" შორის მაგთიკომის მიერ დელტაკომის 100%-იანი წილის შესყიდვის ხელშეკრულებას მოეწერა ხელი;
2017 წლის ნოემბრიდან "მაგთიკომმა" ოპტიკურ-ბოჭკოვან ინტერნეტის ბაზარზეც ლიდერობა მოიპოვა და პოზიციას სტაბილურად ინარჩუნებს;
საქართველოს კომუნიკაციების კომისიის 2019 წლის მაისის მონაცემებით, მაგთიკომი ოპტიკურ-ბოჭკოვანი ინტერნეტის, ტელევიზიის (ტრანზიტული მაუწყებლობა) და მობილური ტელეფონიის ბაზარზე სტაბილურად ლიდერობს.;
2018 წლის 2 მაისი - პირველად საქართველოში "მაგთიკომმა" გაუშვა VoLTE (Voice over Long Term Evolution) ტექნოლოგია;
2019 წლის 18 მარტი - Magti TV PLAY - ტელევიზიის აპლიკაცია სმარტფონისთვის;
2019 წლის 1 აგვისტო პირველად საქართველოში უახლესი ტექნოლოგია - eSIM მაგთისგან.
2020 წლის 13 აგვისტოს მაგთიკომმა მე-5 თაობის ტექნოლოგია (5G) სატესტო რეჟიმში გაუშვა.
2020 წლის 22 აგვისტოს შეიცვალა მაგთის ლოგო.
2021 წლის 12 თებერვალს, umlaut - გლობალური საკონსულტაციო კომპანია საქართველოში საუკეთესოდ მაგთიკომის ქსელი აღიარა და “Best in Test” - სერტიფიკატი გადასცა.
მობილური ტელეფონია
„მაგთიკომში“ პირველი კომერციული ზარი 1997 წლის 22 სექტემბერს განხორციელდა.
„მაგთიკომის“ მობილურ ქსელში გაერთიანებულია შემდეგი თაობის ტექნოლოგიები: GSM (2G და 2.5G), UMTS (3G და 3.5G HSPA+), LTE (4G, 4.5G LTE-Advanced). აღნიშნული ტექნოლოგიები დანერგილია 800, 900, 1800 და 2100 მეგაჰერც სიხშირეებზე.
საქართველოს კომუნიკაციების კომისიის ოფიციალური მონაცემებით, 2023 წლის აგვისტოს მდგომარეობით, მაგთიკომს 2,307,221 აბონენტი ჰყავს.
ინტერნეტი
„მაგთიკომი“ თავის მომხმარებელს ორი ტიპის ინტერნეტ-სერვისს სთავაზობს: 2001 წლიდან მობილურ ინტერნეტს, ხოლო 2016 წლიდან - საცალო ბაზრისთვის განკუთვნილ ოპტიკურ-ბოჭკოვან ინტერნეტს.
მობილური ინტერნეტი
„მაგთიკომის“ მომხმარებელი WAP სერვისის გამოყენებით ინტერნეტით 2001 წლიდან სარგებლობს. GPRS ტექნოლოგიაზე დაფუძნებული ინტერნეტი კი მომხმარებელს კომპანიამ 2002 წელს შესთავაზა, რომელსაც მალე HSDPA, HSPA და HSPA+ ტექნოლოგიები მოჰყვა. 2015 წლიდან „მაგთიკომი“ 4G LTE ინტერნეტქსელს აწვდის, 2016 წლის მაისიდან კი 4,5G - იგივე LTE Advanced ქსელს სთავაზობს მომხმარებელს.
კომუნიკაციების კომისიის მონაცემებით, წლების განმავლობაში „მაგთიკომს“ ინტერნეტმოხმარების ყველაზე მაღალი მაჩვენებელი აქვს.
ოპტიკურ-ბოჭკოვანი ინტერნეტი
ოპტიკურ-ბოჭკოვანი ინტერნეტი მომხმარებელს მიეწოდება ოპტიკურ-ბოჭკოვანი ქსელის მეშვეობით, რაც დღეისათვის ყველაზე თანამედროვე ქსელურ ინფრასტრუქტურას წარმოადგენს. აღნიშნული ქსელი გამოირჩევა მონაცემთა გადაცემის მაღალი სიჩქარითა და ხარისხით.
ოფიციალური მონაცემების თანახმად, 2023 წლის აგვისტოს მდგომარეობით მაგთიკომი ბაზრის ლიდერია; კომპანიას 506,566 ინტერნეტაბონენტი ჰყავს.
ტელევიზია
„მაგთიკომი“ მომხმარებელს ინტერნეტ ტელევიზიას IPTV-ის - 2016 წლიდან სთავაზობს.
„მაგთიკომი“ ლიდერია ტელევიზიის (ტრანზიტული მაუწყებლობა) ბაზარზეც. ოფიციალური მონაცემებით 2023 წლის აგვისტოს მდგომარეობით მაგთიკომს 338,227 აბონენტი ჰყავს.
IPTV
IPTV ინტერნეტპროტოკოლით (IP) გავრცელებული ტელევიზიის სტანდარტია. ამ სტანდარტით მომხმარებელს შეუძლია ეთერის მართვა, გადახვევა და დაპაუზება. IPTV-ის ფარგლებში შესაძლებელია სასურველი გადაცემის უკან დაბრუნება, ნებისმიერი გადაცემის შეჩერება და შემდეგ იმავე ადგილიდან გაგრძელება.
საკუთარი წარმოების არხები
„მაგთიკომი“ 2013 წლის დეკემბრიდან მომხმარებელს საკუთარი წარმოების, ქართულ ენაზე გახმოვანებულ 3 კინოარხს სთავაზობს - „მაგთი ჰიტი“, „მაგთი კინო“ და „ჩვენი მაგთი“.
ფიქსირებული ტელეფონია
სადენიანი ფიქსირებული ტელეფონია (VoIP)
VoIP ტექნოლოგია წარმოადგენს სადენიან ფიქსირებულ ტელეფონიას, რომელიც ხორციელდება ინტერნეტ პროტოკოლის (IP) მეშვეობით. ტრადიციული სატელეფონო კავშირისგან განსხვავებით, აქ ხმოვანი სიგნალი ციფრული სახით გადაიცემა. საცალო ბაზარზე სადენიანი ფიქსირებული ტელეფონიის შეთავაზება “მაგთიკომმა” 2016 წლიდან დაიწყო.
მაგთიკომის ინტერნეტ-ტექნოლოგიების განვითარება
„მაგთიკომის“ ინტერნეტ-ტექნოლოგიების განვითარების ქრონოლოგია:
2001 წელი - 2G ტექნოლოგია - SMS და მცირე მოცულობის მონაცემთა გადაცემა WAP ტექნოლოგიით
2002 წელი - 2,5G ტექნოლოგია - MMS და GPRS ტექნოლოგია
2006 წელი - 3G ტექნოლოგია - UMTS უსადენო ფართოზოლოვანი კავშირი მობილურებისთვის
2009 წელი - 3,5G ტექნოლოგია - HSDPA, HSPA, HSPA+ მონაცემთა გადაცემა უფრო მაღალი სიჩქარით
2015 წელი - 4G ტექნოლოგია - LTE ქსელი
2016 წელი - 4,5G ტექნოლოგია - იგივე LTE Advanced.
სადგურები
კომპანიას საქართველოში 9105 საბაზო სადგური აქვს (მე-2, მე-3, მე-4 თაობის მობილური და CDMA ქსელის მიმღებ-გადამცემი).
მობილური და ინტერნეტ-ქსელების დაფარვა
2021 წლის მდგომარეობით, “მაგთიკომი” საქართველოს დასახლებული და კონტროლირებადი ტერიტორიის 99%-ის დაფარვას უზრუნველყოფს.
აბონენტთა მომსახურება
„მაგთიკომი“ მომხმარებელს მომსახურებას უწევს როგორც მომსახურების ოფისების, ისე ცხელი ხაზის მეშვეობით, მთელი კვირის განმავლობაში. კომპანიის აბონენტებისთვის ზარი უფასოა.
„მაგთიკომის“ მომსახურების 50 ოფისი (13 თბილისში და 37 საქართველოს სხვადასხვა რეგიონში) მომხმარებელს მთელი სამუშაო კვირის განმავლობაში ემსახურება, ოფისების ნაწილი მუშაობს შაბათ-კვირასაც. დამატებით, „მაგთიკომის“ მომსახურების ოფისები გახსნილია 88 იუსტიციის სახლში, მთელს საქართველოში.
აბონენტების მომსახურების წარმომადგენლები „ვებ-ჩატის“ საშუალებითაც ემსახურებიან მომხმარებლებს.
როუმინგი
„მაგთიკომი“ მომხმარებელს როუმინგულ მომსახურებასაც სთავაზობს. კომპანიის როუმინგ-პარტნიორების სიაში 191 ქვეყანა და 441 ოპერატორია.
კულტურული და სოციალური პროექტები
„ჩვენ ქართულ საქმეს ვაკეთებთ“ - ამ ეგიდით „მაგთიკომმა“, სხვადასხვა მიმართულებით, ასეულობით პროექტი განახორციელა, მათ შორის ქართული კულტურის, სპორტის, ჯანდაცვის, ხელოვნებისა და განათლების მხარდასაჭერად. ეროვნულ პროექტებს შორის აღსანიშნავია ქართველ მოღვაწეთა ნამუშევრების წიგნად/ალბომად გამოცემა, რომელიც პრეზენტაციის დღეს უფასოდ რიგდება. „მაგთიკომის“ არქივში ინახება ათობით მწერლის, პოეტის, მხატვრის, მოქანდაკისა თუ არქიტექტორის ნამუშევრები - წიგნები, ტომეულები და ალბომები.
ჟურნალი "მუდმივი"
„მაგთიკომის“ კვარტალური ჟურნალი „მუდმივი“ 1999 წლიდან გამოიცემა. ჟურნალი ასახავს როგორც „მაგთიკომში“ მიმდინარე სიახლეებს, ისე ტექნოლოგიური წინსვლის მსოფლიო მაგალითებსა თუ სხვადასხვა საინტერესო ინფორმაციას.
ჟურნალ „მუდმივის“ სრული ელექტრონული ვერსიის ნახვა „მაგთიკომის“ ვებ-გვერდზე არის შესაძლებელი. ბეჭდური სახით მისი ტირაჟი 25 000 ერთეულს შეადგენს. ჟურნალი უფასოა.
დისტრიბუცია ხორციელდება როგორც თბილისში, ისე რეგიონებში.
რესურსები ინტერნეტში
ოფიციალური ვებ-გვერდი
სქოლიო
საქართველოს სატელეკომუნიკაციო კომპანიები